VYKONÁVACIE ROZHODNUTIE KOMISIE

zo 4. decembra 2015

týkajúce sa uverejnenia jednotného dokumentu uvedeného v článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku vzťahujúcej sa na názov v sektore vinohradníctva a vinárstva v Úradnom vestníku Európskej únie

[Dons (CHOP)]

(2015/C 407/06)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 97 ods. 3,

keďže:

ROZHODLA TAKTO:

Jediný článok

Jednotný dokument uvedený v článku 94 ods. 1 písm. d) nariadenia (EÚ) č. 1308/2013 a odkaz na uverejnenie špecifikácie vzťahujúcej sa na názov „Dons“ (CHOP) sú stanovené v prílohe k tomuto rozhodnutiu.

Uverejnením tohto rozhodnutia sa v súlade s článkom 98 nariadenia (EÚ) č. 1308/2013 poskytuje právo vzniesť do dvoch mesiacov od jeho uverejnenia námietku voči ochrane názvu špecifikovaného v prvom podoseku tohto článku.

(1) Ú. v. EÚ L 347, 20.12.2013, s. 671.

PRÍLOHA

JEDNOTNÝ DOKUMENT

1. Názov (názvy) na zápis do registra

Dons

2. Druh zemepisného označenia

CHOP – chránené označenie pôvodu

3. Kategórie vinárskych výrobkov

5. Akostné šumivé víno

4. Opis vín

Analytické požiadavky

Kritériá prijateľnosti vína Dons

— obsah kyseliny jablčnej: < 0,3 g/l

— Obsah oxidu uhličitého: pretlak > 4 bary pri teplote 20 °C

— Obsah zvyškového cukru: < 25 g/l

Z organoleptického hľadiska sa akostné šumivé víno Dons vyznačuje mimoriadne „skvelou“ kyslosťou. Šumivé vína sú ľahké a elegantné, dominujú im svieže kyseliny, ktoré sú výsledkom premeny pôvodne vysokého objemu kyseliny jablčnej na kyselinu mliečnu. Nos vína sa vyznačuje tónmi citrusov/limetky/bazy čiernej a charakteristickou arómou praženia, s dlhou dochuťou so záverečným kyslým nádychom.

Pokiaľ ide o vzhľad, víno je priezračné s bielymi až ružovými/ružovkastými/svetločervenými odtieňmi a malými a trvácnymi bublinkami.

Všeobecné analytické vlastnosti Maximálny celkový obsah alkoholu (v % obj.): Minimálny skutočný obsah alkoholu (v % obj.): 10,0 Minimálna celková kyslosť 4,5 g/l, vyjadrené ako kyselina vínna Maximálny obsah prchavých kyselín (v miliekvivalentoch na liter): 16,66 Maximálny celkový obsah oxidu siričitého (v miligramoch na liter): 150

5. Vinárske výrobné postupy

a. Základné enologické postupy

Lisovanie hrozna

Osobitný enologický postup

Pri postupe lisovania sa využíva šetrné lisovanie celých hrozien, maximálny tlak je 1,6 baru.

Zber, triedenie a lisovanie

Metódy pestovania

Hrozno sa musí zbierať ručne pred dosiahnutím úplnej fyziologickej zrelosti, aby sa zachoval vysoký stupeň kyslosti, predovšetkým obsahu kyseliny jablčnej.

Strapce hrozna sa musia ručne vytriediť podľa osobitných pokynov.

Fermentácia

Osobitný enologický postup

Šumivosť výrobku sa dosahuje druhotným alkoholovým kvasením vo fľaši. Celkový skutočný obsah alkoholu tohto cuvée pred prvou fermentáciou musí byť minimálne 9 %.

Pred druhou fermentáciou musí v cuvée prebehnúť malolaktická fermentácia.

Výrobný postup vrátane zrenia trvá minimálne deväť mesiacov, pričom sa počítajú od začiatku fermentácie.

Fermentácia slúži na dosiahnutie šumivosti cuvée, ktoré následne musí vo fľaši dozrievať minimálne 180 dní.

Po fermentácii vo fľaši sa výrobok oddelí od kalu prostredníctvom degoržovania.

b. Maximálne výnosy

5 000 kg hrozna na hektár

6. Vymedzená oblasť

Vymedzená oblasť: Mesto Dons v blízkosti prístavného mesta Kolding, Dánsko, konkrétne údolie, ktoré tvorí fluvioglaciálny štrk a piesčité usadeniny v katastrálnom okrese Dons By, Almind. Katastrálny okres Dons By má rozlohu 853 ha a prvý krát sa vymedzil na mape parciel v roku 1821.

Vinohrady sa nachádzajú v nadmorskej výške 25 až 60 m a v blízkosti mora – približne 7 km od fjordu Kolding.

7. Hlavné muštové odrody

Zalas Perle

Cabernet Cortis

Orion

Madeleine Angevine

Solaris

Rondo

Regent

Pinot Noir

8. Opis súvislostí

Vinohrady sa nachádzajú v okolí mesta Dons v nadmorskej výške 25 až 60 m a v blízkosti mora (približne 7 km od pobrežia). Oblasť je údolím, ktoré vytvorilo subglaciálna erózia. Vyskytujú sa v ňom jazerá, ktoré vznikli roztápaním tzv. mŕtveho ľadu, svahy pahorkatiny a vresoviská na piesočnatom podklade chudobné na živiny.

Analytické parametre sa odlišujú od parametrov klasického šumivého vína vyšším obsahom kyseliny mliečnej, pričom túto skutočnosť možno pripísať podmienkam pestovania v severných oblastiach.

Profil vína, predovšetkým jeho profil kyslosti, vyplýva zo zemepisných podmienok oblasti a jej pôdy, ktorú tvorí nánosový štrk chudobný na živiny a hlboké nánosy piesku vysoko nad zvodnenou vrstvou podzemnej vody, čo podmieňuje tvorbu veľkých pakoreňov a takisto výber pomerne odolných odrôd.

9. Ďalšie základné podmienky

Spôsob výroby

Právny rámec:

Právne predpisy EÚ

Druh ďalšej podmienky:

Ďalšie ustanovenia týkajúce sa označovania

Opis podmienky:

Údaj o výrobnej metóde: Na etikete sa musí uvádzať údaj „fermentované vo fľaši“ alebo prípadne „fermentované vo fľaši tradičnou metódou“, ako aj údaj o čase fermentácie pomocou kvasničných kalov.

Logo EÚ

Právny rámec:

Právne predpisy EÚ

Druh ďalšej podmienky:

Ďalšie ustanovenia týkajúce sa označovania

Opis podmienky:

Používanie loga EÚ: spolu so symbolom/logom EÚ sa musí uvádzať aj údaj „Chránené označenie pôvodu“.

Muštové odrody

Právny rámec:

Právne predpisy EÚ

Druh ďalšej podmienky:

Ďalšie ustanovenia týkajúce sa označovania

Opis podmienky:

Odroda viniča: Na etikete sa musí uvádzať odroda viniča, z ktorej sa víno vyrobilo, ak sa použila len jedna odroda. Ak je výrobok vyrobený z cuvée z viacerých odrôd zahrnutých v špecifikácii výrobku, výrobca môže na etikete buď uviesť všetky odrody v zostupnom poradí alebo ich neuviesť.

Označenie ročníka

Právny rámec:

Právne predpisy EÚ

Druh ďalšej podmienky:

Ďalšie ustanovenia týkajúce sa označovania

Opis podmienky:

Ročník: Na etikete sa musí uvádzať ročník, ak sa víno vyrobilo z jedného zberu. Ak ide o cuvée z viacerých ročníkov, ročník nie je potrebné uviesť.

Stáčanie do fliaš

Právny rámec:

Právne predpisy EÚ

Druh ďalšej podmienky:

Balenie vo vymedzenej oblasti

Opis podmienky:

Stáčanie do fliaš:

Podľa časti c) špecifikácie výrobku sa musí surovina pestovať a výrobok vyrábať a stáčať do fliaš vo vymedzenej zemepisnej oblasti, pretože sa ukázalo, že výrobok len vtedy získava svoje špecifické vlastnosti. Navyše, prevoz mimo vymedzenú oblasť by mohol ovplyvniť osobitné metódy výroby pri skladovaní, degoržovaní a zrení, v dôsledku čoho by došlo k zhoršeniu kvality mimo kontroly výrobcu. V oblastiach susediacich s oblasťou, na ktorú sa žiadosť vzťahuje, sa víno nevyrába.

Odkaz na špecifikáciu výrobku

http://www.foedevarestyrelsen.dk/SiteCollectionDocuments/Kemi%20og%20foedevarekvalitet/Varestandarder-handelsnormer-kvalitet/Produktspecifikation%20Dons%20rev%20nov%202014%20(2).pdf